Talba kontra min ixerred il-kalunji Għall-mexxej tal-kor. Salm ta' David. O Alla, li jiena nfaħħar, tibqax sieket! Għax nies ħżiena u qarrieqa fetħu fommhom kontrija; tkellmu u gidbu fuqi. Bi kliem il-mibegħda dawruni, għal xejn b'xejn ħaduha kontrija. Għad li jien ħabbejthom, huma jixluni; imma jiena bqajt nitlob. Iħallsuni għall-ġid bid-deni, u għal imħabbti bil-mibegħda. Qegħedlu fuqu bniedem ħażin, ħa jkollu min jixlih fuq lemintu. Quddiem il-ħaqq ħa joħroġ ħati, u t-talba tiegħu titqies bi dnub. Ftit ikunu l-jiem ta' ħajtu, ħaddieħor jeħodlu xogħlu. Ikunu wliedu ltiema, u martu armla. Jiġġerrew u jittallbu wliedu, jitkeċċew minn djarhom imħarbta. Jeħodlu kulma għandu minn silfu, jaħtaflu l-barrani qligħ xogħlu. Ħadd ma juri tjieba miegħu, ħadd ma jħenn għall-iltiema tiegħu. Jinqata' darba għal dejjem nislu, f'nisel wieħed jitħassar ismu. Titfakkar il-ħtija ta' missirijietu, u dnub ommu ma jintesiex: ikunu dejjem quddiem il-Mulej, u tinqered mill-art it-tifkira tiegħu. Għax ma ħasibx biex jagħmel il-ħniena, imma ħabbat l-imsejken u l-fqajjar, biex joqtol 'il min hu qalbu maqsuma. Is-saħta ħabb; u s-saħta tinżel fuqu; u l-barka li ma ħabbx titbiegħed minnu! Hu libes is-saħta bħal libsa; ħa tidħollu bħall-ilma f'ġismu, u bħal żejt f'għadmu! Tkunlu bħal libsa li tkebbu, u bħal ħżiem li dejjem iħażżmu. Hekk iħallas il-Mulej lil dawk li jixluni, lil dawk li jgħidu l-ħażin fuqi. Imma int, Mulej Sidi, aqbeż għalija f'ġieħ ismek, eħlisni fil-ħniena u t-tjieba tiegħek. Għax jiena msejken u fqajjar, u qalbi muġugħa ġewwa fija. Qiegħed ngħib bħal dell li jgħaddi, imtajjar qisni ġrad . Bis-sawm dgħajfa rkupptejja, niexef ġismi u magħlub. Fuqi waqa' t-tmaqdir tagħhom, iħarsu lejja u jħarrku rashom. Għinni, Mulej, Alla tiegħi; salvani fit-tjieba tiegħek. Ħa jagħraf li dan hu għemil tiegħek, li dan, Mulej, int għamiltu. Jisħtuni huma, imma int tberikni; ħa jqumu l-għedewwa u jistħu, imma jifraħ il-qaddej tiegħek. Jitgħattew bit-tmaqdir dawk li jixluni, jitkebbu bħal b'mantell bil-mistħija. Niżżi ħajr ħafna lill-Mulej, f'ġemgħa kbira ta' nies infaħħru. Għax hu joqgħod fuq il-lemin tal-fqajjar, biex isalvah minn dawk li jaqtgħuhielu għall-mewt.